[pic] | KUMMISSJONI TAL-KOMUNITAJIET EWROPEJ | Brussel 17.10.2007 KUMM(2007) 604 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Prattiki tas-sajd distruttivi fl-ibħra internazzjonali u l-ħarsien ta’l-ekosistemi vulnerabbli tal-baħar fond {SEG(2007) 1314} KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI U LILL-KUMITAT TAR-REĠJUNI Prattiki tas-sajd distruttivi fl-ibħra internazzjonali u l-ħarsien ta’ l-ekosistemi vulnerabbli tal-baħar fond 1. INTRODUZZJONI 1.1. Ambitu u kuntest ġenerali Il-qerda ta’ l-ambjenti naturali tal-baħar vulnerabbli fl-ibħra internazzjonali minħabba attività umana hija waħda mill-katastrofi ambjentali 'moħbija' ta’ żmienna. Għalkemm dawn l-ekosistemi mhumiex mifhuma sew – fil-verità, ħafna għad iridu jinstabu u jiġu identifikati – il-ħsara li tista’ ssirilhom, b’mod partikolari minn ċerti prattiki tas-sajd, qiegħda kull ma tmur tiġi dokumentata sew. Il-provi xjentifiċi disponibbli jissuġġerixxu wkoll li l-bijodiversità ta’ l-ibħra fondi mhijiex mifruxa b’mod uniformi iżda hija kkonċentrata f’postijiet b’karatteristiċi diskreti f’qiegħ il-baħar u madwarhom bħal muntanji tal-baħar, skoll tal-qroll u bokok idrotermali. Dawn jikkostitwixxu żoni ta’ konċentrazzjoni kbira ta’ bijodiversità f’nofs wesgħat kbar relattivament deżerti f’qiegħ il-baħar. Proprju għalhekk, tali ekosistemi għandhom it-tendenza wkoll li jiġbdu lejhom għadd kbir ta’ predaturi, inkluż ħut, u għalhekk ma jistax jonqos li jkollhom it-tendenza li jingħataw l-akbar attenzjoni mis-sajjieda kummerċjali, kif ukoll minn persuni oħra interessati (bħal bijoesploraturi, jew turisti li jipprattikaw l-esplorazzjoni taħt il-baħar). Filwaqt li tali attivitajiet ċertament li jħallu benefiċċji reali, il-ġid li fl-istess waqt jista’ jkun qed jinqered, mhux biss f’termini bijoloġiċi, iżda wkoll f’termini ekonomiċi, huwa inkalkolabbli. Huwa rikonoxxut li din il-qerda kontinwa ta’ l-ambjenti naturali tal-baħar vulnerabbli fl-ibħra internazzjonali tqiegħed f’riskju serju l-ilħiq ta’ l-għan globali 'li titnaqqas b’mod sinifikanti r-rata tat-telf tal-bijodiversità sa l-2010' maqbul fis-Samit ta’ Johannesburg dwar l-Iżvilupp Sostenibbli. Fit-8 ta’ Diċembru 2006, l-Assemblea Ġenerali tan-Nazzjonijiet Uniti adottat ir-Riżoluzzjoni 61/105 tagħha dwar is-Sajd Sostenibbli. F’din ir-riżoluzzjoni, in-NU ħarġet sejħa qawwija għal azzjoni mill-istati u l-organizzazzjonijiet li għandhom awtorità fuq l-ibħra fondi biex jirregolaw is-sajd f’ekosistemi vulnerabbli tal-baħar sabiex jitħarsu mill-ħsara. Il-Kummissjoni Ewropea żvolġiet rwol ewlieni fl-adozzjoni ta’ din ir-Riżoluzzjoni, u kif għaddiet, il-Kummissjoni ħabbret mill-ewwel li f’qasir żmien kienet se tipproponi strateġija biex din is-sejħa ssarrafha f’azzjoni. 1.2. Mekkaniżmi regolatorji fis-seħħ attwalment Fiż-żoni kostali, huma l-istati kostali li għandhom is-setgħa li jieħdu azzjoni biex iħarsu l-ekosistemi fraġli mill-impatt tas-sajd tal-qiegħ. Ħafna minnhom diġà ħadu xi inizjattivi għal dan il-għan, inkluża l-Unjoni Ewropea u l-Istati Membri tagħha. Fl-ibħra internazzjonali, u fejn jeżistu, il-Konvenzjonijiet Reġjonali tal-Baħar għandhom responsabbiltajiet ġenerali għall-ħarsien ta’ l-ambjent tal-baħar, filwaqt li l-Organizzazzjonijiet Reġjonali għall-Ġestjoni tas-Sajd (RFMOs) jadottaw miżuri għall-konservazzjoni u l-ġestjoni tar-riżorsi ħajjin tal-baħar u jirregolaw l-impatti tas-sajd fuq l-ekosistemi vulnerabbli. Filwaqt li xi wħud kienu kritiċi dwar il-proċeduri tagħhom u ddubitaw mill-effikaċja tagħhom, l-RFMOs għandhom vantaġġ wieħed ta’ siwi kbir fuq l-arranġamenti rivali: għandhom l-awtorità meħtieġa skond il-Liġi tal-Baħar li jieħdu miżuri konkreti u li jorbtu, u li jsostnuhom b’sistema ta’ osservanza u infurzar. Għalhekk, l-Unjoni Ewropea tappoġġa bis-sħiħ l-RFMOs, għalkemm mhux mingħajr kritika, u hija attivista favur li jingħataw il-poter. Fil-fatt, ħafna mill-miżuri bbażati fuq iż-żoni biex iħarsu l-ekosistemi tal-baħar fond adottati mill-RFMOs madwar id-dinja sejsu fuq proposti mressqa mill-UE. Il-fatt li għad baqa’ żoni ta’ ibħra internazzjonali mingħajr korp regolatorju stabbilit jirrappreżenta, madankollu, dgħjufija ewlenija fis-sistema internazzjonali tar-regolamentazzjoni tal-baħar. Dan ifisser stedina miftuħa għat-tkomplija u l-possibbiltà ta’ intensifikazzjoni tal-prattiki distruttivi tas-sajd, speċjalment minħabba r-riskju li jkun hemm spostament ta’ l-isforz ladarba huma jkunu ġew ipprojbiti b’mod effettiv minn bnadi oħra. Fir-Riżoluzzjoni 61/105 in-NU tistieden b’mod espliċitu lill-istati individwali biex iħaffu t-twaqqif ta’ l-RFMOs f’dawn iż-żoni, u biex jimplimentaw miżuri tranżitorji li jħarsu l-ekosistemi vulnerabbli fir-rigward tal-bastimenti tagħhom stess. Għalhekk l-UE biħsiebha tkun fuq quddiemnett, kemm f’termini ta’ tmexxija ’l quddiem tal-ħolqien ta’ l-RFMOs fiż-żoni kollha fejn joperaw il-bastimenti tagħha li għadhom mhux irregolati (prinċipalment, l-Atlantiku tal-Lbiċ), u kemm f’termini ta’ ftehim mingħajr dewmien dwar ir-restrizzjonijiet territorjali temporanji biex titħares il-bijodiversità tal-baħar f’dawn iż-żoni sakemm tali korpi regolatorji jitwaqqfu. Mappa li turi l-kopertura kurrenti ta’ l-oċeani tad-dinja mill-RFMOs tinsab fl-appendiċi. 1.3. Għanijiet u Sfidi Din il-Komunikazzjoni tirrevedi u tanalizza l-prinċipji li reċentement ikkristallizzaw mid-dibattitu internazzjonali dwar il-prattiki distruttivi tas-sajd fl-ibħra fondi. Hi tiddeskrivi wkoll in-nuqqasijiet tal-kuntest attwali u tindika kors ta’ azzjoni ambizzjuż li jqis il-perspettivi multilaterali, reġjonali u ta’ l-ibħra internazzjonali, sabiex jitwettqu l-impenji internazzjonali tal-Komunità. 2. SAJD DISTRUTTIV FL-IBħRA INTERNAZZJONALI: EKOSISTEMI TAL-BAħAR FOND F’RISKJU Fis-Samit Dinji ta’ Johannesburg fl-2002, il-komunità internazzjonali inkludiet “ l-eliminazzjoni tal-prattiki distruttivi tas-sajd ” fost il-ħtiġijiet ewlenin ta’ kull strateġija serja għall-iżvilupp sostenibbli. L-impenn ta’ Johannesburg iqiegħed il-problema tal-prattiki tas-sajd distruttivi fil-kuntest dinji u jagħmilha sfida li tinqasam bejn in-nazzjonijiet kollha tad-dinja. Is-sajd m’għandux jiġi ttrattat aktar għalih waħdu, iżda għandu jiġi integrat bis-sħiħ fi prospettiva usa’ tas-sostenibbiltà ta’ l-oċeani tad-dinja. Il-Kummissjoni adottat formalment dan l-approċċ olistiku bil-proposti reċenti tagħha għal Politika Marittima Integrata[1]. In-natura globali ta’ l-isfida li qegħdin inħabbtu wiċċna magħha hija partikolarment evidenti fir-rigward ta’ l-ibħra internazzjonali. Il-prinċipji fundamentali li jirregolaw il-libertajiet u d-dmirijiet marbuta ma’ l-ibħra internazzjonali, kif stabbiliti fil-Konvenzjoni tan-NU dwar il-Liġi tal-Baħar (UNCLOS), jeħtieġu l-adozzjoni ta’ miżuri maqbula internazzjonalment għall-konservazzjoni tar-riżorsi ħajjin tal-baħar fl-ibħra barra mill-ġurisdizzjoni nazzjonali. Minn naħa l-oħra, l-attenzjoni ffukata fuq l-ibħra internazzjonali tqiegħed ukoll l-enfasi fuq ekosistemi tal-baħar uniċi li jinsabu f’ibħra fondi, billi l-maġġoranza l-kbira tat-territorju marittimu barra mill-ġurisdizzjoni nazzjonali ta l-Istati kostali jikkonsisti biss f’tali ibħra fondi. Prattiki oħra tas-sajd ikkunsidrati distruttivi, bħall-użu ta’ l-isplussivi jew iċ-ċjanur, huma fil-prinċipju ristretti għal żoni kostali baxxi u diġà ġew ipprojbiti mill-UE. Għad hemm ħafna x’isir magħruf dwar l-ekosistemi tal-baħar fond, u tinsab għaddejja riċerka apposta, inklużi sforzi sinifikanti taħt l-awspiċji ta’ l-UE[2]. Dak li nafu hu biżżejjed biex ngħidu li ċerti ekosistemi tal-baħar fond jistgħu jikkostitwixxu postijiet ta’ bijodiversità kbira tal-baħar. Nafu wkoll li dawn l-ekosistemi huma vulnerabbli għall-aħħar minħabba r-rati baxxi tat-tkabbir li jikkaratterizzaw il-ħajja f’fond kbir. Din il-fraġilità hija partikolarment evidenti fil-każ ta’ organiżmi li jipprovdu sostenn strutturali lill-ambjent naturali, bħall-qroll ta’ l-ilma kiesaħ, l-isponoż li jiffurmaw strutturi u l-komunitajiet ta’ invertebrati li joktru madwar il-bokok idrotermali. Is-sajd b'irkaptu tal-qiegħ jista’ jkun ta’ ħsara kbira ħafna għall-integrità ta’ dawn l-ekosistemi, kif intwera mill-korp dejjem jikber ta’ studji xjentifiċi. Is-sorsi osservati u potenzjali ta’ ħsara jinkludu x-xbieki tat-tkarkir tal-qiegħ, il-ħammiela, l-għeżula tal-qiegħ, il-konzijiet tal-qiegħ, u n-nases. L-effetti tagħhom jistgħu faċilment isiru aktar serji meta magħhom jiżdied l-impatt ta’ l-attivitajiet mhux tas-sajd, bħat-tiftix għall-idrokarburi, it-tqegħid ta’ kejbils taħt il-baħar, jew ir-rimi ta’ l-iskart. Il-ħsara reali li saret lis-skollijiet tal-qroll ġiet dokumentata fil-Grigal ta’ l-Atlantiku, fil-Punent ta’ l-Atlantiku, fil-Baħar tat-Tażmanja u f’żoni oħra. Ladarba jinqerdu, dawn l-iskollijiet jieħdu żmien twil ħafna biex jirkupraw, jekk fuq kollox jirkupraw. Studji bħal dawn jipprovdu provi konvinċenti dwar il-gravità tal-problema u l-ħtieġa urġenti li tittieħed azzjoni protettiva deċiżiva. 3. IT-TWEġIBA INTERNAZZJONALI U R-RWOL TA’ L-UE Fl-2004, ir-Riżoluzzjoni 59/25 ta’ l-Assemblea Ġenerali tan-NU kienet diġà ħarġet sejħa espliċita għal miżuri urġenti biex telimina l-prattiki distruttivi tas-sajd fl-ibħra internazzjonali u impenjat ruħha li fl-2006 teżamina x’azzjoni tkun ittieħdet mill-Istati u mill-RFMOs bħala tweġiba għal din is-sejħa. L-UE kienet kontributur sostanzjali għal dan l-eżami, inkluż permezz tar-rapport tagħha ta’ April 2006[3] dwar il-miżuri li ħadet bi tweġiba għas-sejħa tan-NU, kemm fil-kuntest tal-kooperazzjoni internazzjonali, u kemm fl-ibħra Ewropej. Wara dan l-eżami, fit-8 ta’ Diċembru 2006, l-Assemblea Ġenerali adottat ir-Riżoluzzjoni 61/105. Il-paragrafi 80 sa 95 jipprovdu gwida għall-Istati u l-RFMOs dwar l-elementi ewlenin li għandhom jitqiesu meta jadottaw miżuri biex jittrattaw il-prattiki tas-sajd distruttivi li jheddu l-ekosistemi vulnerabbli tal-baħar. Il-ħidma mwettqa fi ħdan il-Konvenzjoni tan-NU dwar id-Diversità Bijoloġika (CBD – Convention on Biological Diversity ) għandha tkun enfasizzata wkoll f’dan il-kuntest. Fl-2004 l-Partijiet tas-CBD kienu diġà rrikonoxxew fid-Deċiżjonijiet VII/5 u VIII/21 tas-COP tagħha, it-theddid serju għall-bijodiversità fiż-żoni tal-baħar barra mill-ġurisdizzjoni nazzjonali u enfasizzaw il-ħtieġa għal azzjoni malajr biex tiffaċċja dan it-theddid, b’mod partikolari f’żoni fejn hemm muntanji tal-baħar, bokok idrotermali jew qroll ta’ l-ilma kiesaħ. Bl-istess mod, il-Konvenzjonijiet Reġjonali tal-Baħar qablu li jelenkaw tali ambjenti naturali tal-baħar fond bil-ħsieb li jieħdu miżuri adegwati fl-oqsma tal-kompetenza tagħhom biex jipproteġuhom. Finalment, l-Organizzazzjoni ta’ l-Ikel u l-Agrikoltura (FAO) ukoll kienet qed taħdem biex tiżviluppa linji gwida tekniċi għas-sajd tal-baħar fond fi ħdan il-qafas tal-Kodiċi ta’ l-Imġiba għas-Sajd Responsabbli. Pjan ta’ ħidma dettaljat għal dan l-għan ġie maqbul f’Marzu ta’ l-2007. F’dawn l-organizzazzjonijiet kollha, l-UE żvolġiet rwol ewlieni, billi tat kontribut attiv u kostruttiv f’dibattitu kumpless ħafna u kultant kontroversjali. U hekk għandu jkun. L-UE hija attiva fis-sajd fil-maġġoranza l-kbira ta’ l-ibħra dinjija. Dan l-involviment vast iqiegħed responsabbiltà partikolari fuq il-Komunità kemm biex tippromwovi l-progress fil-proċessi internazzjonali u kemm biex tmexxi bl-eżempju permezz tad-dixxiplina li hi stess timponi fuq il-flotot internazzjonali tagħha. L-UE użat ukoll l-influwenza tagħha għal skop tajjeb. Il-kunsens internazzjonali attwali jirrifletti l-approċċ ibbilanċjat promoss mill-UE. Dan l-approċċ huwa msejjes fuq azzjoni deċiżiva fl-ibħra kollha, irrispettivament mill-istatus ġuridiku tagħhom, (fil-ġurisdizzjoni nazzjonali u barra minnha) iżda mingħajr ma tippenalizza sajjieda li juru li jaħdmu b'mod li jagħmlu użu tajjeb mill-ambjent ta’ l-oċean. Ir-Riżoluzzjoni 61/105 tan-NU tibni fuq dawn l-inizjattivi internazzjonali differenti u għalhekk tipprovdi lill-komunità internazzjonali b’bażi eċċellenti ta’ ħidma. Il-fatt li r-rakkomandazzjonijiet tagħha rnexxielhom jiksbu konsensus, minkejja n-negozjati diffiċli involuti, huwa fattur qawwi. Xi miżuri li l-UE argumentat favurhom b’mod pożittiv, bħall-iffriżar immedjat tal-‘ footprint’ (l-estensjoni territorjali) ta’ l-attivitajiet tas-sajd tal-qiegħ attwali, ma nżammux. Madankollu, l-kumplament ta’ l-elementi konsenswali għandhom awtorità reali u se jkunu b’saħħithom biżżejjed biex jagħtu bidu għal tibdil radikali fil-mod tal-ġestjoni tas-sajd tal-qiegħ, b’mod partikolari, fil-mod kif minn issa ’l quddiem il-prinċipju prekawzjonali jiġi attwat fil-prattika. L-aktar sfida importanti issa hija l-implimentazzjoni ta’ dawn il-miżuri fil-prattika. 4. IR-RAKKOMANDAZZJONIJIET TA’ L-ASSEMBLEA ĠENERALI: APPROċċ BILANċJAT U EFFIKAċI Ir-Riżoluzzjoni 61/105 jistieden lill-RFMOs u lill-Istati " biex jadottaw u jimplimentaw miżuri skond l-approċċ prekawzjonali, it-trattament ta’ l-ekosistemi u d-dritt internazzjonali (…) bl-akbar prijorità" , skond il-pakkett ta’ l-elementi ewlenin li jikkostitwixxu reġim ta’ regolamentazzjoni rigoruża tas-sajd tal-qiegħ fl-ibħra internazzjonali. L-Assemblea Ġenerali titlob l-adozzjoni u l-implimentazzjoni ta’ dawn il-miżuri sal-31 ta’ Diċembru 2008 (il-31 ta’ Diċembru 2007 fil-każ ta’ arranġamenti temporanji, ara wkoll sezzjoni 5.3). It-test sħiħ tar-Riżoluzzjoni jista’ jitniżżel mil-link: http://www.un.org/Depts/los/general_assembly/general_assembly_resolutions.htm. F’din is-sezzjoni, dawn l-elementi differenti huma analizzati bil-ħsieb li jkunu definiti l-passi għall-implimentazzjoni prattika tagħhom. 4.1. Valutazzjoni preventiva ta’ l-impatti tas-sajd: innovazzjoni radikali fil-ġestjoni ta’ l-industriji tas-sajd Il-ħtieġa ta’ valutazzjoni ta’ l-impatt ambjentali bħala kundizzjoni għall-awtorizzazzjoni ta’ attivitajiet tas-sajd individwali hija l-ewwel u tabilħaqq il-fus tas-sett ta’ rakkomandazzjonijiet maħruġa mill-Assemblea Ġenerali. Dan jirrappreżenta prinċipju innovattiv radikali fil-ġestjoni ta’ l-industriji tas-sajd. F’kuntrast ma’ l-attivitajiet l-oħra li jisfruttaw ir-riżorsi mwettqa fl-oċeani u fl-ibħra, fejn il-ħtieġa ta’ valutazzjonijiet preventivi ta’ l-impatt hija prattika stabbilita (pereżempju fl-installazzjoni ta’ pjattaformi offshore taż-żejt jew gass), l-effetti tas-sajd fuq l-ambjenti naturali tal-baħar, jekk fuq kollox jiġu vvalutati, dan isir biss wara li jseħħu. Ir-rakkomandazzjonijiet ta’ l-Assemblea Ġenerali għalhekk se jgħinu biex itellgħu l-ġestjoni tas-sajd tal-qiegħ sensittiv għall-istandards ambjentali ta’ attivitajiet marittimi oħra. Fil-prattika, l-operaturi tas-sajd se jkunu meħtieġa jippreżentaw pjanijiet tas-sajd li jidentifikaw, b’ċertu livell ta’ preċiżjoni,iż-żoni tas-sajd li fihom biħsiebhom joperaw. Fuq din il-bażi, l-awtoritajiet ta’ l-Istati tal-bandiera għandhom imbagħad jeżaminaw il-kopertura territorjali tal-ħidmiet maħsuba u jivvalutaw, fid-dawl tal-pariri xjentifiċi u d- data li jkollhom disponibbli, ir-riskji potenzjali għall-ekosistemi vulnerabbli tal-baħar magħrufa jew li x’aktarx jinsabu fiż-żoni tas-sajd li fihom biħsiebhom joperaw. 4.2. Identifikazzjoni ta’ l-ekosistemi vulnerabbli tal-baħar permezz ta’ titjib fir-riċerka u l-ġbir tad- data Jekk l-awtoritajiet ikkonċernati jridu jwettqu valutazzjonijiet ta’ l-impatt adegwati, huma jeħtieġu li jtejbu t-tagħrif u l-analiżi aċċessibbli għalihom. L-identifikazzjoni ta’ l-ekosistemi vulnerabbli tal-baħar ma tfissirx biss li jinstab fejn qegħdin, iżda wkoll li jitjieb l-għarfien tagħna dwar il-kompożizzjoni tagħhom, il-fatturi ekoloġiċi u d-dinamika tal-limiti ambjentali li jirriżultaw minnhom, u għalhekk kif x’aktarx jirreaġixxu għall-impatti differenti. Għandha tingħata attenzjoni speċjali għall-iżvilupp tat-teknika tat-tfassil ta’ mudelli li jistgħu jgħinu fit-tbassir ta’ fejn ikun jinsab il-qroll tal-baħar fond u l-ekosistemi vulnerabbli l-oħra tal-baħar. Implikazzjoni importanti oħra tar-rakkomandazzjoni hija li sajd ġdid u sajd sperimentali għandu jiġi rregolat sabiex isiru riċerka xierqa u skemi ta’ ġbir tad- data li jikkontribwixxu lejn l-isforz ta’ l-identifikazzjoni. 4.3. L-għeluq ta’ żoni sensittivi għas-sajd tal-qiegħ Finalment, joħroġ ċar mir-rakkomandazzjonijiet ta’ l-Assemblea Ġenerali li l-għodda primarja biex jitħarsu l-ekosistemi vulnerabbli tal-baħar hija l-adozzjoni ta’ żoni magħluqa jew żoni ta’ ġestjoni speċjali fuq bażi ġeografika. Tali għeluq ta’ żoni jista’ jiġi adottat u infurzat b’deċiżjoni kollettiva mill-Istati fi ħdan il-kuntest ta’ RFMO. RFMOs bil-kompetenza li jirregolaw is-sajd tal-qiegħ (ara l-Appendiċi) żiedu b’mod sinifikanti l-isforzi tagħhom biex jimplimentaw l-għeluq taż-żoni fis-snin reċenti. Huma se jeħtiġilhom jirrevedu b’mod rigoruż l-effikaċja ta’ dawn il-miżuri u jikkunsidraw jekk dawk maqbula s’issa humiex tabilħaqq biżżejjed fl-għadd u fil-firxa tagħhom biex jilħqu l-għanijiet mixtieqa minnhom. Il-kompitu huwa importanti ħafna għas-sajjieda wkoll, għaliex jgħin biex jelimina l-inċertezzi attwali dwar iż-żoni tas-sajd sikuri. Jekk il-ħarsien ta’ l-ambjenti naturali mis-sajd distruttiv isir komponent integrali tar-reġim ta’ ġestjoni tajba ta’ l-industriji tas-sajd, l-RFMOs ikunu qed jibnu fuq il-kompetenza tradizzjonali tagħhom b’mod sinifikanti, u jaġġornaw l-istandards tagħhom biex jissodisfaw l-aspettattivi attwali tas-soċjetà. Dan hu żvilupp li l-UE tappoġġa bis-saħħa kollha u lesta li tagħmel dak kollu li tista’ biex tħeġġu. Fir-rigward ta’ dawk iż-żoni barra mill-ġurisdizzjoni nazzjonali li bħalissa mhumiex regolati minn RFMO, fin-nuqqas ta’ awtorità internazzjonali kollettiva li tiddeċiedi l-għeluq ta’ żoni, huwa l-kompitu ta’ l-Istati individwali, skond l-Artikolu 117 UNCLOS, biex japplikaw restrizzjonijiet territorjali fir-rigward tal-bastimenti li jtajru l-bandiera tagħhom, billi jagħmlu l-konformità ma’ tali restrizzjonijiet kundizzjoni għall-validità tal-permessi tas-sajd tagħhom. Minħabba n-nuqqas ta’ mekkaniżmi speċifiċi li jeżaminaw il-konformità bħal dawk imħaddma fi ħdan l-RFMOs, l-Assemblea Ġenerali stiednet lill-FAO biex tiżgura li jkun hemm trasparenza fil-miżuri adottati mill-Istati tal-bandiera, billi żżomm database komprensiva ta’ fejn jinsabu l-ekosistemi vulnerabbli tal-baħar. L-Istati għalhekk ikunu jistgħu jibbenefikaw minn dan it-tagħrif dwar fejn jinsabu l-ekosistemi li huma jaqsmu ma’ l-Istati l-oħra tal-bandiera f’kull żona, u jkunu jistgħu wkoll jirrevedu inter pares l-azzjoni meħuda mill-Istati l-oħra biex irażżnu l-flotot rispettivi tagħhom fejn ikun xieraq. 5. KIF GħANDHOM JIġU IMPLIMENTATI R-RAKKOMANDAZZJONIJIET TA’ L-ASSEMBLEA ĠENERALI 5.1. L-UE għandha tkompli tistimula d-dibattitu internazzjonali - Matul is-sentejn li ġejjin, ir-rieda politika u l-ħila ta’ l-Istati se jiġu ttestjati hekk kif it-tweġiba tagħhom għas-sejħa tan-NU għall-azzjoni taqa’ taħt skrutinju ddettaljat permezz tal-proċess ta’ reviżjoni fl-2009. L-UE għandha tuża l-influwenza tagħha bħala attur ewlieni fl-industriji tas-sajd dinjija biex tiżgura li ssir reviżjoni bir-reqqa u onesta li tilħaq l-aspettattivi leġittimi taċ-ċittadini. - Biex tiżgura progress regolari u sostnut fi tweġiba għas-sejħiet magħmula mill-Assemblea Ġenerali, it-trasparenza u r-reviżjoni inter pares fir-rigward tal-miżuri meħuda mill-Istati u mill-RFMOs se jkollhom rwol essenzjali. L-UNGA enfasizzat l-importanza ta’ dawn l-aspetti, u tar-rwol li l-FAO għandu jkollha fit-tfassil tal-linji gwida tekniċi u fil-ġbir u t-tixrid tat-tagħrif. L-UE għandha tappoġġa u tiffaċilita dawn il-proċessi, billi tibda biex tiżgura li jingħata aċċess adegwat għat-tagħrif dwar l-inizjattivi u l-miżuri tagħha stess. - L-UE għandha tkompli tappoġġa u tikkontribwixxi b’mod attiv fil-ħidma tal-Konvenzjoni dwar id-Diversità Bijoloġika (CBD)u tal-Konvenzjonijiet Reġjonali tal-Baħar fir-rigward tat-twaqqif ta’ żoni protetti tal-baħar f'ilmijiet barra mill-ġurisdizzjoni nazzjonali. Azzjonijiet: - Il-preżentazzjoni, kmieni fl-2009, ta’ rapport lis-Segretarju Ġenerali tan-NU, li jagħti l-fehmiet ta’ l-UE dwar il-progress magħmul fl-indirizzar tal-prattiki distruttivi tas-sajd u jipproponi modi u mezzi għal aktar progress. It-tħejjijiet għandhom jinkludu sejħa għall-fehmiet tal-partijiet interessati u s-soċjetà ċivili. - Assistenza lill-FAO fl-isforzi tagħha biex tiġbor u xxerred it-tagħrif dwar il-miżuri meħuda mill-Istati, it-twaqqif ta’ databases dwar żoni protetti jew magħluqa, u t-tfassil ta’ linji gwida tekniċi dwar is-sajd tal-baħar fond. - Assistenza lis-CBD u lill-Konvenzjonijiet Reġjonali tal-Baħar fl-isforzi tagħhom biex jidentifikaw ambjenti naturali tal-baħar ekoloġikament jew bijoloġikament sinifikanti fl-ibħra miftuħa ta’ l-oċean u f’ambjenti naturali tal-baħar fond li jeħtieġu protezzjoni. - Isiru konsultazzjonijiet u inizjattivi mal-kontropartijiet tan-NU għall-promozzjoni ta’ proċess rigoruż ta’ reviżjoni fl-2009. 5.2. L-implimentazzjoni f’livell ta’ RFMO Il-biċċa l-kbira tal-miżuri tal-ħarsien ta’ l-ekosistema bbażati fuq żoni adottati minn RFMOs sa issa kienu msejsa fuq proposti mressqa mill-UE. Din l-attitudni proattiva għandha tkompli. Madankollu, l-Assemblea Ġenerali qed titlob b’mod ċar lill-komunità internazzjonali biex tagħmel ħafna aktar minn din it-tip partikolari ta’ azzjoni. L-RFMOs għandhom jikkunsidraw l-iżvilupp ta’ skemi li jiffaċilitaw l-inkorporazzjoni ta’ valutazzjoni ta’ l-impatt ambjentali fis-sistemi regolatorji tagħhom. Huma għandhom jintensifikaw l-isforzi konġunti tagħhom fir-riċerka xjentifika biex b’mod progressiv iwaqqfu bażi affidabbli għall-ġestjoni territorjali. Kull sajd ġdid jew sajd sperimentali għandu jkun soġġett għal regolamenti stretti, b’rekwiżiti rigorużi u xjentifiċi dwar il-ġbir tad- data u l-monitoraġġ. Il-progress sa l-2009 għandu jkun karatterizzat minn provi li l-approċċ ta’ l-RFMOs fil-ġestjoni tar-riskji ambjentali fl-oqsma tal-kompetenza tagħhom ikun jinkorpora l-prinċipji u l-għanijiet identifikati mill-Assemblea Ġenerali bħala parti integrali minn kull sistema regolatorja sodisfaċenti. L-UE għandha tkun strumentali biex iseħħu dawn il-bidliet. Huwa importanti li jkun enfasizzat li l-membri ta’ RFMO jkunu jistgħu jagħżlu li japplikaw regoli aktar stretti fuq il-bastimenti u l-operaturi tagħhom jekk huma jixtiequ hekk. L-UE għandha timmira li tiżgura li l-miżuri ta’ RFMO jilħqu livell għoli ta’ ħarsien u effikaċja fil-prevenzjoni ta’ l-impatti tas-sajd distruttiv. Madankollu, l-UE għandha tirriserva għaliha d-dritt li tadotta regoli aktar stretti għaliha nnifisha jekk tqis li l-miżuri ta’ RFMO ma jkunux biżżejjed f’dan ir-rigward. Azzjonijiet: L-azzjonijiet ta’ hawn taħt għandhom isiru parti integrali minn politika soda għall-UE fis-snin li ġejjin, soġġetti għall-ewwel reviżjoni fl-2009: - L-implimentazzjoni ta’ aġenda konsistenti mill-RFMOs kollha, li fiha tipparteċipa l-UE, immirata biex tiżgura l-implimentazzjoni ta’ approċċ ekosistemiku fil-ġestjoni ta’ l-industriji tas-sajd. L-elementi ewlenin f’dan ir-rispett se jkunu a) it-tisħiħ tal-mekkaniżmi għall-għoti ta’ pariri xjentifiċi li jinkludu kunsiderazzjonijiet ambjentali u miżuri speċifiċi ta’ ħarsien ta’ l-ekosistema u b) l-introduzzjoni tal-kunċett ta’ valutazzjoni ambjentali fil-ġestjoni ta’ l-industriji tas-sajd tal-qiegħ. - Il-promozzjoni tat-tlestija tal-proċeduri għar-reviżjoni tal-prestazzjoni ta’ l-RFMOs u ta’ l-identifikazzjoni ta’ l-ekosistemi vulnerabbli tal-baħar li jinsabu f’kull żona regolatorja bil-ħsieb li jiġu mħarsa. 5.3. L-arranġamenti temporanji Fl-aħħar ftit snin, kien hemm avvanzi sinifikanti biex tintlaħaq il-kopertura globali ta’ l-oċeani tad-dinja mill-RFMOs bil-kompetenza li jirregolaw is-sajd tal-qiegħ. Dan il-progress kien karatterizzat mit-twaqqif ta’ l-Organizzazzjoni tas-Sajd fl-Atlantiku tax-Xlokk (SEAFO) li diġà topera fiż-żona tagħha, l-adozzjoni tal-Ftehim dwar is-Sajd fin-Nofsinhar ta’ l-Oċean Indjan (SIOFA), u l-proċess kontinwu għat-twaqqif ta’ RFMOs ġodda fil-Paċifiku tan-Nofsinhar u tat-Tramuntana. Minħabba t-tul tal-proċeduri legali meħtieġa qabel ma ftehim internazzjonali jkun jista’ jidħol fis-seħħ, l-Istati m’għandhomx idumu ma jwettqu r-responsabbiltajiet tagħhom, u għalhekk għandhom jaqblu li jikkooperaw fuq bażi temporanja għall-konservazzjoni u l-ġestjoni taż-żoni rilevanti. L-UE ħeġġet bis-sħiħ dan il-kunċett, li issa huwa approvat mill-Assemblea Ġenerali. Il-miżuri temporanji adottati reċentement (f’April 2007) fil-qafas tan-negozjati dwar RFMO għan-Nofsinhar tal-Paċifiku juru proprju kemm hu faċli biex dan l-approċċ jitqiegħed fil-prattika. Dawn il-miżuri ġew deċiżi mill-parteċipanti bl-għarfien u l-aċċettazzjoni sħiħa tar-rakkomandazzjonijiet ta’ l-Assemblea Ġenerali. Issa l-UE jeħtieġ li tibqa’ għaddejja u tikkontribwixxi b’mod attiv lejn l-iżvilupp ta’ arranġamenti temporanji fl-Oċean Indjan. Hi għandha mbagħad timpenja ruħha li timplimenta fid-dritt Komunitarju l-miżuri maqbula fi ħdan dawn l-oqfsa, minkejja n-natura volontarja tagħhom. B’mod parallel, l-UE għandha tippromwovi attivament it-tlestija tal-proċeduri formali meħtieġa biex dawn l-Organizzazzjonijiet ikunu jistgħu jibdew joperaw kemm jista’ jkun malajr. Azzjonijiet: - It-traspożizzjoni tal-miżuri temporanji adottati għan-Nofsinhar tal-Paċifiku fid-Dritt Komunitarju sa l-aħħar ta’ l-2007. - Negozjati dwar il-miżuri temporanji għan-Nofsinhar ta’ l-Oċean Indjan sakemm jidħol fis-seħħ tal-Ftehim SIOFA, tard fl-2007/kmieni fl-2008. Il-konklużjoni tal-Ftehim fl-2008. Il-bidu ta’ inizjattivi għall-promozzjoni tal-parteċipazzjoni u tħaffif tad-dħul fis-seħħ ta’ dan l-istrument. - It-tiġdid ta’ inizjattivi esplorattivi ma’ Stati terzi potenzjalment interessati fit-twaqqif ta’ arranġamenti reġjonali fiż-żoni fejn għad mhemmx RFMO mwaqqfa. 5.4. Il-bastimenti Ewropej li jwettqu sajd tal-qiegħ f’żoni ta’ l-ibħra internazzjonali mhux irregolati minn RFMO 5.4.1. Definizzjoni tal-problema Il-flotot ta’ l-UE li jistadu għal stokkijiet ta’ speċi tal-baħar fond f’ibħra internazzjonali jagħmlu dan prinċipalment fil-Grigal ta’ l-Atlantiku, b’xi operazzjonijiet li jestendu għan-Nofsinhar lejn il-Lvant Ċentrali ta’ l-Atlantiku. Dan is-sajd huwa soġġett għal reġim ta’ ġestjoni Komunitarju ta' l-istokkijiet ta’ speċi tal-baħar fond li jinkludi l-iffissar ta’ Qabdiet Totali Permessi (TACs), restrizzjonijiet fuq l-isforz tas-sajd, miżuri tekniċi u kontroll speċifiku u dispożizzjonijiet għall-infurzar[4]. Dan is-sajd huwa għalhekk irregolat b’mod estensiv, u l-effikaċja tar-reġim tal-ġestjoni qiegħda attwalment issirilha reviżjoni[5]. Fir-rigward ta’ l-impatt ambjentali ta’ dan is-sajd, hu jaqa’ fl-ambitu ta’ diversi miżuri ta’ l-UE, inklużi b’mod partikolari dawk li jimplimentaw l-għeluq taż-żoni u rekwiżiti tekniċi oħra li ġew adottati mill-NEAFC mill-2004 ’l hawn. Lil hinn minn dawn iż-żoni, l-attività tal-flotot ta’ l-UE fir-rigward ta’ speċi tal-baħar fond fl-ibħra internazzjonali huma relattivament limitati, u jitwettqu f’żoni fejn hemm imwaqqfa RFMO kompetenti (l-SEAFO u s-CCAMLR). Madankollu, l-UE għandha preżenza mdaqqsa ta’ bastimenti tat-tkarkir tal-qiegħ fil-Lbiċ ta’ l-Atlantiku. Il-kwistjoni antika bejn ir-Renju Unit u l-Arġentina dwar il-Gżejjer Falkland/Malvinas għamlitha impossibbli li jintlaħaq qbil għat-twaqqif ta’ reġim ta’ ġestjoni reġjonali għall-ispeċi tal-post f’din iż-żona, u mhux probabbli li dawn id-diffikultajiet jistgħu jingħelbu fil-futur qrib. Hemm riskju potenzjali għall-qroll u l-isponoż li jiffurmaw struttura tal-baħar fond li x’aktarx jinsabu fit-truf estremi ta' l-iskarpa kontinentali fejn il-bastimenti ta’ l-UE li jaħdmu f’dan ir-reġjun jitfgħu l-irkaptu tal-qiegħ tagħhom. Kif innutat fis-sezzjoni 1.3, din hija żona fejn is-sistema ta’ regolamentazzjoni internazzjonali hija dgħajfa u għalhekk teħtieġ miżuri stretti mill-Istati tal-bandiera biex jipprevjenu dawn ir-riskji sakemm titwaqqaf RFMO jew arranġament. L-UE għandha għalhekk twieġeb għas-sejħiet tan-NU billi tadotta regolamenti fir-rigward tal-flotot tagħha. 5.4.2. Proposta għal politika L-UE għandha ddaħħal taħt ir-reġim tal-konservazzjoni u l-ġestjoni stabbilit taħt il-Politika Komuni tas-Sajd kull ħidma tas-sajd imwettqa mill-bastimenti tagħha fl-ibħra internazzjonali li mhumiex irregolati minn RFMO jew fejn l-RFMO ma tkunx iddeċidiet azzjonijiet ta’ ġestjoni rilevanti. Għal dan l-għan, il-Kummissjoni qed tipproponi Regolament tal-Kunsill li jimplimenta, fir-rigward ta’ dawn il-bastimenti, il-prinċipji stabbiliti mill-Assemblea Ġenerali, billi jibni fuq ir-rekwiżiti ġenerali tas-CFP u jistabbilixxi dispożizzjonijiet xierqa għall-awtorizzazzjoni, il-monitoraġġ u s-sorveljanza. B’mod partikolari, ir-regolament għandu jimplimenta b’mod rigoruż ir-rakkomandazzjonijiet ta’ l-Assemblea Ġenerali dwar l-element kruċjali ta’ valutazzjoni minn qabel ta’ l-impatt ambjentali bħala kundizzjoni għall-ħruġ ta’ l-awtorizzazzjonijiet għas-sajd. Huwa għandu jistabbilixxi wkoll ir-rekwiżiti anċillari, partikolarment dawk li jirrelataw mal-monitoraġġ u l-kontroll ta’ l-attivitajiet tas-sajd. Dawn għandhom jinkludu, fl-opinjoni tal-Kummissjoni, kopertura sħiħa minn osservaturi abbord u dispożizzjonijiet stretti dwar is-sistema ta’ monitoraġġ tal-bastimenti. Barra minn dan, għandu jiġi stabbilit limitu ta’ 1000 m fond għall-użu ta’ rkaptu tas-sajd tal-qiegħ biex joħloq żona protetta prekawzjonali bbażata fuq il-fond[6]. Għalkemm tali provvedimenti mhumiex inklużi fir-rakkomandazzjonijiet ta’ l-Assemblea Ġenerali, il-Kummissjoni temmen li huma meħtieġa biex jiżguraw li l-miżuri ta’ l-UE f’dan il-qasam jipprovdu ħarsien effikaċi għall-ekosistemi vulnerabbli li l-lokalizzazzjoni preċiża tagħhom għad trid issir magħrufa. Azzjoni: - L-adozzjoni – kemm jista’ jkun malajr u f’kull każ mhux aktar tard minn Diċembru ta’ l-2008 – tar-Regolament tal-Kunsill li jimplimenta r-rakkomandazzjonijiet ta’ l-Assemblea Ġenerali fir-rigward tal-bastimenti ta’ l-UE li jaħdmu fl-ibħra internazzjonali f’żoni mhux irregolati minn Organizzazzjoni Reġjonali għall-Ġestjoni tas-Sajd. Il-proposta għal dan ir-regolament għandha titressaq mill-Kummissjoni simultanjament ma’ l-adozzjoni ta’ din il-Komunikazzjoni. 6. KONKLUżJONI: L-ISFIDA LI JMISS Fl-2009 l-Assemblea Ġenerali tan-NU se twettaq reviżjoni tal-progress li jkun sar fl-indirizzar tal-problema tal-prattiki tas-sajd distruttivi fi tweġiba għas-sejħa tagħha għat-teħid ta’ miżuri fir-Riżoluzzjoni 61/105. L-UE għandha tiffissa għaliha nnifisha kompitu simili billi tirrevedi, madwar l-istess perjodu, l-effikaċja tal-politika u l-azzjonijiet speċifiċi previsti f’din il-Komunikazzjoni. Ir-Regolament tal-Kunsill propost imsemmi fis-sezzjoni 5.42 għandu jinkludi klawsola ta’ reviżjoni għall-istess għan. Għalhekk, fl-2009, il-Kummissjoni għandha tevalwa r-riżultati ta’ dawn il-miżuri differenti, tirrapporta l-konklużjonijiet lill-Kunsill, lill-Parlament Ewropew, lill-partijiet interessati u lis-soċjetà ċivili, u tagħmel proposti biex tmexxi din il-politika ’l quddiem fid-dawl ta’ dawk il-konklużjonijiet u tal-fehmiet mogħtija mid-diversi partijiet involuti fil-proċess tar-reviżjoni. Mhumiex se jkunu d-dikjarazzjonijiet grandjużi ta' l-intenzjonijiet li se jwaqqfu l-qerda ta’ l-ekosistemi fraġli u prezzjużi tal-baħar fond. Il-kunsiderazzjonijiet stipulati f’din il-komunikazzjoni huma maħsuba biex iwittu t-triq biex l-Unjoni Ewropea tista' tippromwovi politika bid-determinazzjoni f'dan il-qasam. Fl-2009, l-UE se jkollha l-opportunità, u l-obbligu, li turi quddiem il-komunità internazzjonali li hija kapaċi żżomm l-impenji tagħha u li kapaċi verament tassumi r-rwol ewlieni biex iġġib fi tmiemu s-sajd distruttiv. L-uniku mod kif nistgħu nagħmlu dan huwa permezz ta’ azzjoni konkreta, kemm fl-ibħra tagħna stess, u kemm fl-ibħra internazzjonali. Il-Kummissjoni għalhekk titlob lill-Kunsill u lill-Parlament Ewropew biex japprovaw l-orjentamenti politiċi u l-azzjonijiet speċifiċi indikati f’din il-Komunikazzjoni. Hija tistieden ukoll lill-Istituzzjonijiet Ewropej u lill-partijiet interessati kollha biex jingħaqdu magħha fil-ħidma biex tintlaqa’ din l-isfida. Appendiċi Il-kopertura ta’ l-oċeani tad-dinja minn Organizzazzjonijiet Reġjonali tal-Ġestjoni tas-Sajd bil-kompetenza fir-rigward tas-sajd tal-qiegħ (demersali) fl-ibħra internazzjonali. [pic] Il-mappa ta’ hawn fuq turi l-limiti ta’ l-RFMOs differenti mqiegħda fuq iż-żoni ta’ l-istatistika użati mill-FAO biex tiġbor id- data ta’ l-istatistika dwar l-industriji tas-sajd. - NAFO: Organizzazzjoni tas-Sajd fil-Majjistral ta’ l-Atlantiku - NEAFC: Kummissjoni tas-Sajd fil-Grigal ta’ l-Atlantiku - WECAFC: Kummissjoni tas-Sajd fil-Punent u fiċ-Ċentru ta’ l-Atlantiku (Konsultattiva) - CECAF: Kumitat tas-Sajd fil-Lvant u fiċ-Ċentru ta’ l-Atlantiku - CCAMLR: Kummissjoni għall-Konservazzjoni tar-Riżorsi tal-Baħar ta’ l-Antartiku - SEAFO: Organizzazzjoni tas-Sajd għax-Xlokk ta' l-Atlantiku - SIOFA: Ftehim dwar is-Sajd fin-Nofsinhar ta’ l-Oċean Indjan [1] Il-Komunikazzjoni mill-Kummissjoni "Politika Marittima Integrata għall-Unjoni Ewropea", KUMM(2007) 575 ta' l-10 ta' Ottubru 2007. [2] Fost l-oħrajn, il-proġetti HERMES (http://www.eu-hermes.net) u OASIS (http://www1.uni-hamburg.de/OASIS/), iffinanzjati taħt is-Sitt Programm ta' Qafas ta’ Riċerka tal-KE. Ara wkoll il-ħidma mwettqa mill-Kunsill Internazzjonali għall-Esplorazzjoni tal-Baħar (ICES) http://www.ices.dk. [3] http://ec.europa.eu/fisheries/publications/factsheets/legal_texts/ec_report59-25paras66to69final.pdf [4] Ir-Regolament tal-Kunsill (KE) Nru 2347/2002 tas-16 ta’ Diċembru 2002 li jistabbilixxi ħtiġijiet speċifiċi ta’ aċċess u kundizzjonijiet relattivi għas-sajd ta’ ħażniet tal-baħar fond, ĠU L351 tat-28.12.2002. [5] Komunikazzjoni mill-Kummissjoni lill-Kunsill u lill-Parlament Ewropew – Ħarsa lura lejn il-ġestjoni ta’ l-istokkijiet tal-baħar fond, KUMM(2007) 30. [6] F’dan ir-rigward ara r-Rakkomandazzjoni GFCM/29/2005/1 dwar il-ġestjoni ta’ ċerti industriji tas-sajd li jisfruttaw l-ispeċi tal-qiegħ u l-ispeċi tal-baħar fond.